Οικολογική μελέτη του αρπακτικού εντόμου Dichochrysa prasina Burmeister (neuroptera : chrysopidae)
Authors: Παππά Μαρία 
Published: January 2014

Στην παρούσα διδακτορική διατριβή, τα πειράματα της οποίας πραγματοποιήθηκαν κατά τα έτη 2003-2007, μελετήθηκαν στοιχεία της βιολογίας και οικολογίας του αρπακτικού εντόμου Dichochrysa prasina Burmeister (Neuroptera: Chrysopidae), όπως μεταξύ άλλων η ανάπτυξή του σε διαφορετικά είδη και πυκνότητες λείας, καθώς και σε διαφορετικές θερμοκρασίες και επίπεδα σχετικής υγρασίας. Η επίδραση διαφορετικών ειδών λείας στην ανήλικη ανάπτυξη και επιβίωση καθώς και στην ωοπαραγωγή και διάρκεια ζωής των ενήλικων θηλυκών του αρπακτικού εντόμου D. prasina, μελετήθηκαν σε συνθήκες εργαστηρίου. Μεταξύ των διαφορετικών ειδών λείας που δοκιμάστηκαν τα αυγά του Λεπιδοπτέρου E. kuehniella καθώς και οι νύμφες της αφίδας M. persicae προκάλεσαν τη μεγαλύτερη επιβίωση, τη μικρότερη διάρκεια ανήλικης ανάπτυξης καθώς και τη μεγαλύτερη διάρκεια ζωής και ωοπαραγωγή των ενήλικων θηλυκών. Η θερμοκρασία βρέθηκε να έχει σημαντική επίδραση στη συνολική ανάπτυξη όπως και στη διάρκεια ζωής και ωοπαραγωγή των ενηλίκων θηλυκών του D. prasina όταν οι προνύμφες τρέφονταν με αυγά του Λεπιδοπτέρου E. kuehniella ή με νύμφες της αφίδας M. persicae. Η ταχύτητα ανήλικης ανάπτυξης (από αυγό έως ενήλικο) αυξανόταν με την αύξηση της θερμοκρασίας στο εύρος θερμοκρασιών μεταξύ 15 και 30?C. Στην υψηλότερη θερμοκρασία που δοκιμάστηκε (33?C) οι προνύμφες δεν ολοκλήρωσαν την ανάπτυξή τους. Οι τιμές της ενδογενούς ταχύτητας αύξησης του πληθυσμού (rm) αυξήθηκαν σταδιακά στο εύρος θερμοκρασιών από 15 έως 27?C και η υψηλότερη τιμή rm παρατηρήθηκε στους 27?C. Τα αυγά του E. kuehniella αποτελούν άριστη λεία για την εκτροφή των προνυμφών του D. prasina σε ένα σχετικά μεγάλο εύρος θερμοκρασιών. Επιπλέον, το είδος D. prasina μπορεί να αναπτυχθεί και να ωοτοκήσει σε ένα μεγάλο εύρος θερμοκρασιών με λεία κατά την ανήλικη ανάπτυξη άτομα της αφίδας M. persicae. Φαίνεται όμως ότι, θερμοκρασίες υψηλότερες από 33?C που συχνά επικρατούν στη διάρκεια του καλοκαιριού στην Ελλάδα, μπορεί να έχουν δυσμενή επίδραση στη δυναμική των πληθυσμών του D. prasina. H σχετική υγρασία, βρέθηκε ότι μπορεί να επηρεάζει τη διάρκεια ζωής και ωοπαραγωγή, ενώ δεν επηρεάζει την επιβίωση και την ολοκλήρωση της ανήλικης ανάπτυξης του D. prasina σε ορισμένες συνθήκες. Η διάρκεια ζωής και ωοπαραγωγή των ενήλικων θηλυκών του D. prasina δε διέφεραν σημαντικά στα διαφορετικά επίπεδα σχετικής υγρασίας, όταν τα άτομα είχαν πρόσβαση σε νερό. Αντίθετα, σε χαμηλά επίπεδα σχετικής υγρασίας η διάρκεια ζωής και ωοπαραγωγή των θηλυκών που δεν είχαν πρόσβαση σε νερό, μειώθηκε σημαντικά. Τα θηλυκά που δεν είχαν πρόσβαση σε νερό, απέθεσαν αυγά μόνο στην υψηλή σχετική υγρασία (94%), σε αντίθεση με τα θηλυκά τα οποία είχαν περιορισμένη πρόσβαση σε νερό και απέθεσαν αυγά σε όλα τα επίπεδα σχετικής υγρασίας. Η ικανότητα επιβίωσης και ανάπτυξης του D. prasina σε διαφορετικές Σ.Υ. μπορεί να συμβάλει στην αποδοτική μαζική εκτροφή του σε συνθήκες εργαστηρίου. Επιπλέον, το μεγάλο εύρος επιπέδων σχετικής υγρασίας στο οποίο μπορεί να επιβιώνει και να αναπαράγεται το D. prasina αποτελεί σημαντικό πλεονέκτημα που θα δικαιολογούσε τη χρησιμοποίηση του ιθαγενούς αυτού φυσικού εχθρού σε προγράμματα βιολογικής καταπολέμησης στον αγρό.